Document ID: 32014R1117

IZVEDBENA UREDBA KOMISIJE (EU) št. 1117/2014
z dne 22. oktobra 2014
o predplačilih neposrednih plačil, ki se izplačajo od 16. oktobra 2014 v Latviji in Litvi
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (ES) št. 73/2009 z dne 19. januarja 2009 o skupnih pravilih za sheme neposrednih podpor za kmete v okviru skupne kmetijske politike in o uvedbi nekaterih shem podpor za kmete, spremembi uredb (ES) št. 1290/2005, (ES) št. 247/2006, (ES) št. 378/2007 in razveljavitvi Uredbe (ES) št. 1782/2003 (1), ter zlasti člena 29(4)(a) Uredbe,
ob upoštevanju naslednjega:
(1)
Člen 29(2) Uredbe (ES) št. 73/2009 določa, da se plačila v okviru shem podpore iz Priloge I k navedeni uredbi opravijo v obdobju od 1. decembra do 30. junija naslednjega leta. Kljub temu lahko Komisija v skladu s členom 29(4)(a) navedene uredbe določi predplačila.
(2)
Člen 29(5) Uredbe (ES) št. 73/2009 določa, da lahko države članice od 16. oktobra 2014 plačajo predplačila do največ 50 % neposrednih plačil v okviru shem podpore iz Priloge I k navedeni uredbi za vloge, vložene v letu 2014.
(3)
Odločitev Rusije, da uvede prepoved uvoza kmetijskih proizvodov iz Unije, je povzročila hude finančne težave v kmetijskih sektorjih več držav članic, med katerimi sta Latvija in Litva zaprosili za dovoljenje za zagotovitev predplačil, ki presegajo 50 % iz člena 29(5) Uredbe (ES) št. 73/2009.
(4)
Da bi ublažili te težave in kmetom omogočili, da do stabilizacije trgov pokrijejo izgube zaradi embarga, je primerno kmetom v Latviji in Litvi zagotoviti predplačila v višini do 70 % v okviru shem podpore iz Priloge I k Uredbi (ES) št. 73/2009.
(5)
V skladu s členom 26(4) Uredbe (EU) št. 1306/2013 Evropskega parlamenta in Sveta (2) lahko Komisija do 1. decembra na podlagi novih razpoložljivih informacij prilagodi prilagoditveno stopnjo za neposredna plačila. Zato prilagoditvena stopnja finančne discipline iz člena 26 Uredbe (EU) št. 1306/2013 in člena 8 Uredbe (EU) št. 1307/2013 Evropskega parlamenta in Sveta (3), ki bo na koncu uporabljena, morda ne bo znana do 16. oktobra 2014. Zato bi bilo treba najvišja predplačila, ki se lahko izplačajo, določiti kot odstotek neposrednih plačil pred prilagoditvijo iz člena 26 Uredbe (EU) št. 1306/2013. Pri izplačilu preostalega zneska bi bilo treba od 1. decembra 2014 upoštevati prilagoditveno stopnjo finančne discipline, ki se bo takrat uporabljala.
(6)
Za zagotovitev izplačila predplačil od 16. oktobra 2014 bi morala ta uredba začeti veljati na dan objave.
(7)
Ukrepi iz te uredbe so v skladu z mnenjem Upravljalnega odbora za neposredna plačila -
SPREJELA NASLEDNJO UREDBO:
Člen 1
Latvija in Litva lahko od 16. oktobra 2014 izplačata predplačila kmetom v višini do 70 % neposrednih plačil iz Priloge I k Uredbi (ES) št. 73/2009 za vloge, vložene v letu 2014, ne da bi pri tem upoštevale znižanja zaradi finančne discipline iz člena 26 Uredbe (EU) št. 1306/2013 in člena 8 Uredbe (EU) št. 1307/2013, če je bilo preverjanje pogojev za upravičenost v skladu s členom 20 Uredbe (ES) št. 73/2009 zaključeno. Pri izplačilu preostalega zneska, ki se po vključno 1. decembru 2014 dodeli upravičencem, se upošteva prilagoditvena stopnja finančne discipline, ki se bo takrat uporabljala za skupni znesek neposrednih plačil za koledarsko leto 2014.
Člen 2
Ta uredba začne veljati na dan objave v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 22. oktobra 2014

Labels: 3
4
18
6